Na temelju članka 66. Zakona o poljoprivredi («Narodne novine» broj 30/15), i članka 40. Statuta Grada Koprivnice («Glasnik Grada Koprivnice» broj 4/09, 1/12, 1/13 i 3/13 – pročišćeni tekst) Gradsko vijeće Grada Koprivnice, na 31. sjednici održanoj 14. ožujka 2017. godine, donosi

**O D L U K U**

**o potporama poljoprivredi**

**za razdoblje od 2017. do 2020. godine**

1. ***OPĆE ODREDBE***

**Članak 1.**

 Ovom Odlukom utvrđuju se aktivnosti u poljoprivredi za koje će Grad Koprivnica u razdoblju od 2017. do 2020. godine dodjeljivati potpore male vrijednosti te kriteriji i postupak dodjele potpora poljoprivredi.

Potpore podrazumijevaju dodjelu bespovratnih novčanih sredstava iz Proračuna Grada Koprivnice.

**Članak 2.**

Potporama male vrijednosti (u daljnjem tekstu: potpore), u smislu ove Odluke, podrazumijevaju se bespovratna novčana sredstva koja se iz Proračuna Grada Koprivnice (u daljnjem tekstu: Proračun) sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba de minimis), dodjeljuju korisnicima poduzetnicima koji se bave primarnom proizvodnjom i/ili preradom/prodajom poljoprivrednih proizvoda, osim

* potpora čiji je iznos određen na temelju cijene ili količine proizvoda stavljenih na tržište,
* potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
* potpora uvjetovanih korištenjem domaćih umjesto uvoznih proizvoda.

**Članak 3.**

Korisnik potpore, po odredbama ove Odluke je «jedan poduzetnik» - obiteljsko poljoprivredno gospodarstvo sa sjedištem, odnosno prebivalištem na području Grada Koprivnice najmanje tri godine, obrtnici registrirani za obavljanje poljoprivredne djelatnosti koji imaju sjedište obrta na području Grada Koprivnice i udruge sa sjedištem na području Grada Koprivnice, upisani u Upisnik poljoprivrednih gospodarstava, a čije poljoprivredne površine su na području Koprivničko - križevačke županije.

Pojmom «jedan poduzetnik», sukladno članku 2. točki 2. Uredbe de minimis, obuhvaćeni su svi poduzetnici ukoliko su izravno ili preko jednog ili više drugih poduzetnika, međusobno povezani tako da jedan poduzetnik:

1. ima većinu glasačkih prava dioničara ili članova drugog poduzetnika,
2. ima pravo imenovati ili razriješiti većinu članova upravnog ili nadzornog tijela drugog poduzetnika,
3. ima pravo ostvarivati vladajući utjecaj na drugog poduzetnika po međusobnom ugovoru sklopljenom sukladno statutu ili društvenom ugovoru tog poduzetnika,
4. koji je dioničar ili član drugog poduzetnika, po dogovoru s drugim dioničarima ili članovima tog poduzetnika, sam kontrolira većinu glasačkih prava dioničara ili članova tog poduzetnika.

Poduzetnici koji su u bilo kojem od odnosa navedenih u prethodnom stavku smatraju se «jednim poduzetnikom».

**Članak 4.**

Sredstva za dodjelu potpora osiguravaju se u Proračunu Grada Koprivnice u iznosu od 300.000,00 kuna za svaku godinu.

Korisniku potpore može se, po ovoj Odluci, u toku kalendarske godine, odobriti potpora najviše do 30.000,00 kuna.

1. ***CILJEVI***

**Članak 5.**

Osnovni cilj dodjele potpora po odredbama ove Odluke, je podizanje razine dohodovnosti i konkurentnosti poljoprivredne proizvodnje na području Grada Koprivnice te zadržavanje stanovništva u ruralnim područjima Grada Koprivnice.

Specifični ciljevi dodjele potpora po odredbama ove Odluke, proizlaze iz doprinosa poljoprivrednih gospodarstava ostvarenju, osim proizvodnih i ostalih važnih čimbenika:

* prirodnih i krajobraznih (pridonose očuvanju svojstvenog krajolika europskog sela i biološkoj raznolikosti ruralnih područja),
* društvenih (osiguravaju prehranu ljudi, sprječavaju siromaštvo),
* kulturnih (pridonose očuvanju tradicija, narodnih običaja i druge nematerijalne baštine te proizvodnji lokalnih/regionalnih i tradicionalnih proizvoda).
1. ***AKTIVNOSTI U POLJOPRIVREDI***

**Članak 6.**

Grad Koprivnica će od 2017. do 2020. godine dodjeljivati potpore sukladno Uredbi 1407/2013 za slijedeće aktivnosti:

1. Mjera 1. Cjeloživotno obrazovanje
2. Mjera 2. Sudjelovanje na sajmovima (izložbama, lokalno-tradicijskim manifestacijama)
3. Mjera 3. Studijska putovanja

Grad Koprivnica će od 2017. do 2020. godine dodjeljivati potpore sukladno Uredbi 1408/2013 za slijedeće aktivnosti:

1. Mjera 4. Proizvodnja povrća, cvijeća i sjemenja u zatvorenim prostorima (plastenici i staklenici),
2. Mjera 5. Podizanje trajnih nasada
3. Mjera 6. Očuvanje pčelinjeg fonda
4. Mjera 7. Analiza tla i kalcifikacija
5. Mjera 8. Okrupnjavanje posjeda
6. Mjera 9. Nabava novih plastenika
7. Mjera 10. Nabava i postavljanje sustava za navodnjavanje
8. Mjera 11. Nabava i postavljanje sustava za zaštitu od tuče
9. Mjera 12. Ekološka proizvodnja
10. Mjera 13. Nabava i postavljanje uređaja za hladnjače (voće i povrće)
11. Mjera 14. Umjetno osjemenjivanje goveda

Opis, specifični cilj i financijski okvir svake od mjera za provedbu aktivnosti iz prethodnog stavka navode se u Popisu mjera i aktivnosti za dodjelu potpora Grada Koprivnice u poljoprivredi od 2017. do 2020. godine koji čini sastavni dio ove Odluke (u daljnjem tekstu: Popis mjera).

1. ***POSTUPAK DODJELE POTPORA***

**Članak 7.**

Grad Koprivnica na svojoj web stranici ([www.koprivnica.hr](http://www.koprivnica.hr)) objavljuje javni poziv za podnošenje prijava za odobravanje potpora po pojedinoj mjeri iz Popisa mjera (u daljnjem tekstu: Javni poziv).

Prijave za dodjelu potpora podnose se upravnom tijelu Grada Koprivnice nadležnom za poslove poljoprivrede (u daljnjem tekstu: nadležno upravno tijelo) tijekom cijele godine, najkasnije do 30.11. tekuće godine, odnosno do utroška sredstava planiranih za proračunsku godinu.

**Članak 8.**

Prijava za dodjelu potpore sadrži: ispunjeni prijavni obrazac, dokaz o upisu prijavitelja u Upisnik poljoprivrednih gospodarstava, dokaz o prebivalištu, potvrdu o poreznom statusu, izvadak iz odgovarajućeg registra u koji je prijavitelj upisan, preslike računa ili druge vjerodostojne dokumentacije, dokaze o pravnom osnovu korištenja poljoprivrednog zemljišta i druge dokumente kojima se dokazuje opravdanost traženja potpore, ovisno o uvjetima za svaku pojedinu mjeru iz Javnog poziva.

Potrebna dokumentacija za isplatu sredstava potpore po pojedinoj mjeri bit će specificirana na svakom obrascu zahtjeva.

Potpora se ne može ostvariti za rabljenu opremu.

**Članak 9.**

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a  tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

**Članak 10.**

U postupku ocjene prijave, nadležno upravno tijelo utvrđuje da li su za dodjelu potpore ispunjeni uvjeti propisani Uredbom de minimis, a zaključak gradonačelnika o dodjeli potpore dostavlja se korisniku potpore, čime se potpora smatra dodijeljenom, bez obzira na vrijeme isplate.

Za korisnike potpore koji su u sustavu PDV-a, isti nije prihvatljiv trošak.

1. ***PRAĆENJE I NADZOR***

**Članak 11.**

Nadležno upravno tijelo će u suradnji s korisnikom potpore, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih mjera, sukladno propisima o fiskalnoj odgovornosti, financijskom poslovanju i računovodstvu, ovom Odlukom i drugim pozitivnim propisima.

Praćenje će se vršiti kontrolom «na licu mjesta» od strane zaduženih službenika, u dogovoru s korisnikom sredstava potpore.

**Članak 12.**

Korisnicima koji imaju dugovanja prema Proračunu Grada Koprivnice neće se odobriti sredstva potpore.

1. ***ZAVRŠNE ODREDBE***

**Članak 13.**

Ova Odluka stupa na snagu osmog dana od dana objave u «Glasniku Grada Koprivnice».

KLASA:320-01/17-01/0001

UR BROJ:2137/01-05-02/6-17-2

Koprivnica, 19. travnja 2017.

**GRADSKO VIJEĆE**

**GRADA KOPRIVNICE**

 **Predsjednik:**

 Zoran Gošek, dipl. ing.

**POPIS MJERA I AKTIVNOSTI**

**ZA DODJELU POTPORA GRADA KOPRIVNICE**

**U POLJOPRIVREDI OD 2017. DO 2020. GODINE**

**MJERA 1. Cjeloživotno obrazovanje**

Mjerom cjeloživotnog obrazovanja želi se potaknuti razvoj kompetencija na tržištu rada kako bi se postigla veća konkurentnost i trajna zaposlenost. Cilj mjere je jačanje i nadogradnja formalno stečenog obrazovanja, znanja i vještina.

Potpora se dodjeljuje za dio troškova edukacije i stručnog osposobljavanja za rad u voćarstvu i povrtlarstvu.

Potpora se dodjeljuje u visini do 50% ukupnih troškova edukacije, a naviše do 700,00 kn po svakoj edukaciji ili stručnom osposobljavanju.

Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 2. Sudjelovanje na sajmovima (izložbama, lokalno-tradicijskim manifestacijama)**

Za sudjelovanje na sajmovima radi izlaganja robe u cilju promidžbe vlastitih proizvoda subvencionirati će se troškovi zakupa izložbenog prostora u visini stvarnih troškova, a maksimalno 700,00 kuna dnevno.

Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 3. Studijska putovanja**

 Grad Koprivnica subvencionirati će do dva studijska putovanja godišnje i to troškove autobusnog prijevoza za pojedinu udrugu s područja Grada Koprivnice čiji su članovi korisnici mjera iz ove Odluke.

 Cijena prijevoza po računu prijevoznika do 5.000,00 kuna subvencionira se u cijelosti, a u koliko je cijena veća, iznos iznad 5.000,00 kuna subvencionirati će se sa 30%.

Maksimalni iznos sredstava potpore po jednom putovanju može iznositi najviše do 10.000,00 kuna godišnje.

**MJERA 4. Proizvodnja povrća, cvijeća i sjemenja u zatvorenim prostorima (plastenici i staklenici)**

 Proizvodnja povrća, cvijeća i sjemenja u zatvorenim prostorima (plastenicima i staklenicima) minimalne površine 150 m² financirat će se iznosom od 5,00 kn po 1m² proizvodnog prostora.

Isplata potpore vršiti će se na temelju dokumentacije o veličini zatvorenog prostora (staklenika, plastenika).

Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 5. Podizanje trajnih nasada**

U cilju stvaranja novih nasada, Grad Koprivnica subvencionirat će nabavku kvalitetnih voćnih sadnica i loznih cijepova preporučenih sorti za područje podregije Prigorje – Bilogora, propisanih Pravilnikom o Nacionalnoj listi priznatih kultivara vinove loze. Voćne sadnice subvencionirat će se kod kupnje jedne vrste voćne sadnice, u iznosu prema niže navedenoj tablici:

|  |  |  |  |
| --- | --- | --- | --- |
| **Redni broj** | **Vrsta voćnih sadnica** | **Min. kupljeno sadnica** | **Subvencije po****voćnoj sadnici (kn)** |
| 1. | Jabuka | 450 | 8,00 |
| 2. | Kruška | 320 | 8,00 |
| 3. | Breskva, Nektarina | 130 | 8,00 |
| 4. | Marelica | 70 | 8,00 |
| 5. | Trešnja  | 150 | 8,00 |
| 6. | Višnja | 100 | 8,00 |
| 7. | Šljiva | 100 | 8,00 |
| 8. | Aronija | 500 | 8,00 |
| 9. | Lijeska | 100 | 8,00 |
| 10. | Ribiz | 625 | 5,00 |
| 11. | Kupina | 650 | 5,00 |
| 12. | Malina | 1000 | 5,00 |
| 13. | Tayberry | 650 | 5,00 |
| 14. | Orah cijepljeni | 25 | 30,00 |
| 15. | Kesten cijepljeni | 40 | 40,00 |
| 15. | Borovnica | 500 | 10,00 |
| 16. | Brusnica | 500 | 10,00 |
| 17. | Goji bobice | 600 | 15,00 |
| 18. | Vinova loza | 300 | 4,00 |

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 6. Očuvanje pčelinjeg fonda**

 U cilju očuvanja i proširenja pčelinjeg fonda na području Grada Koprivnice te stvaranja preduvjeta za daljnju proizvodnju pčelinjih proizvoda sufinancirat će se držanje i proizvodnja pčela sa 20,00 kuna po svakoj pčelinjoj zajednici upisanoj u Evidenciju pčelara i pčelinjaka Hrvatskog pčelarskog saveza.

 Korisnik mora biti upisan u Upisnik poljoprivrednih gospodarstva i učlanjen u pčelarsku udrugu s područja Grada Koprivnice.

 Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 7. Analiza tla i kalcifikacija**

U cilju poboljšanja strukture obradivih površina i osiguranja profitabilnije poljoprivredne proizvodnje, na površini većoj od 0,25 ha, sufinancirat će se analiza tla poljoprivrednog zemljišta za sadnju trajnih nasada i povrća te analiza tla u već postojećim trajnim nasadima.

Analizu tla provode ovlašteni laboratoriji (institucije) na području Republike Hrvatske. Sufinancirat će se trošak analize tla s 250,00 kuna po uzorku, te kupnja materijala za odkiseljavanje tla u cjelokupnom iznosu računa. Isplata će se vršiti nakon sadnje trajnih nasada ili povrća, odnosno nakon kalcifikacije u postojećim trajnim nasadima.

Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 8. Okrupnjavanje posjeda**

Potpora gospodarstvima koja se odluče na okrupnjavanje postojećih parcela kupnjom ili zamjenom sa susjednim poljoprivrednim zemljištem sufinancirat će se sa 1.000,00 kuna po 1 hektaru.

Maksimalan iznos sredstava potpore po jednom korisniku iznosi najviše 5.000,00 kn godišnje.

**MJERA 9. Nabava novih plastenika**

Sufinancirat će se nabava novih plastenika minimalne površine od 150 m² iznosom od 40% vrijednosti plastenika.

Isplata će se izvršiti nakon postavljanja plastenika na zemljištu na kojem će se obavljati proizvodnja.

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 10. Nabava i postavljanje sustava za navodnjavanje**

U svrhu razvoja održivije i konkurentnije poljoprivredne proizvodnje subvencionirati će se nabava i postavljanje opreme i uređaja za navodnjavanje iznosom od 40% vrijednosti sistema za navodnjavanje. Kupnja materijala za samogradnju sistema za navodnjavanje subvencionirati će se sa 30% iznosa dokumentiranih troškova.

Isplata će se izvršiti nakon postavljanja opreme na zemljištu na kojem će se obavljati proizvodnja, a sistem mora biti u funkciji.

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 11. Nabava i postavljanje sustava za zaštitu od tuče**

Postavljanje mreža protiv tuče je redovita tehnološka mjera pri podizanju novih višegodišnjih nasada. Zaštitne mreže subvencionirati će se u visini od 40% od vrijednosti sistema.

Isplata će se izvršiti nakon postavljanja sustava na zemljištu gdje se nalazi trajni nasad ili plastenik.

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 12. Ekološka proizvodnja**

Potpora za ekološku proizvodnju subvencionirati će se sa 1.000,00 kuna po hektaru proizvodne površine ili cjelokupni troškovi stručnog nadzora i izdavanja potvrdnice.

Korisnik mora biti upisan u Upisnik proizvođača u ekološkoj proizvodnji poljoprivrednih i prehrambenih proizvoda i mora dostaviti potvrdnicu, izdanu od strane ovlaštene pravne osobe, o provedbi postupka potvrđivanja sukladnosti proizvoda u ekološkoj proizvodnji.

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 13. Nabava i postavljanje uređaja za hladnjače (voće i povrće)**

Izgradnjom hladnjača za čuvanje voća i povrća, nakon berbe i skladištenja, osiguravaju se uvjeti čuvanja kvalitete voća i povrća na dulji vremenski rok.

Grad Koprivnica subvencionirati će kupnju rashladnih uređaja za hladnjače iznosom od 40% vrijednosti uređaja. U cijenu rashladnog uređaja uračunavaju se: AGREGAT – vanjska jedinica (kompresor, kondenzator plina, ventilatori, posuda za tekući plin, presostati), UNUTARNJA JEDINICA – (dinamički isparivač, termoekspanzioni ventil, magnetni ventil i ovlaživač) i UPRAVLJAČKA JEDINICA (mjerenje vlage i temperature i regulacija sa vlagom i temperaturom).

Isplata će se izvršiti nakon postavljanja uređaja u prostoriji, a uređaj mora biti u funkciji.

Maksimalan iznos sredstava potpore po jednom korisniku iznosi najviše 20.000,00 kn godišnje.

**MJERA 14. Umjetno osjemenjivanje goveda**

 Potpora subvencioniranja umjetnog osjemenjivanja goveda financirati će se u cjelokupnom iznosu cijene sjemena i to sve dok plotkinja ne ostane gravidna.

Maksimalan iznos sredstava potpore po jednom korisniku iznosi najviše 5.000,00 kn godišnje.